Momente de coșmar pentru o tânără de 24 de ani din Ilfov! Aceasta a fost sechestrată și bătută zile la rândul de iubitul ei. Faptele au avut loc chiar în prezența bebelușului acesteia, de doar 10 luni. Cel care i-a supus acestor momente este chiar concubinul tinerei, un bărbat de 30 de ani.
Polițiștii din Ilfov au fost sesizați să intervină cu privire la faptul că victima de 24 de ani este ținută cu forța și bătută, într-o locuință din Chiajna. La fața locului s-au deplasat oamenii legii și negociatori.
Agresorul s-a baricadat în interior, sperând că agenții vor pleca. În urma insistențelor oamenilor legii, bărbatul a deschis ușa și a fost dus la audieri, iar ulterior reținut.
Poliţiştii au emis ordin de protecţie provizoriu faţă de bărbatul în cauză.
În urma cercetărilor, polițiștii au aflat că pe numele individului a fost emis un alt ordin de protecție, în luna ianuarie. Pe 21 februarie a expirat, însă atât pe perioada valabilității ordinului, cât și după expirare, bărbatul a locuit cu femeia agresată.